Motoris jaag weg ná hy fietsryers omryArgieffoto. Drie fietsryers is beseer nadat ŉ bakkie Maandagmiddag in Bloemfontein in hul ingeploeg en weggejaag het. Christo Venter, ŉ woordvoerder van ER24, het Dinsdag gesê die voorval het in Tibbie Visserstraat plaasgevind. “ŉ Man, sy tienerseun, en ŉ vriend het naby die lughawe fietsgery. Iemand in ŉ bakkie het van agter in die tienerseun vasgery. Die pa het agtergekom sy seun het geval en toe hy omkyk, is hy en sy vriend ook getref,” het Venter gesê. “Hulle was nog steeds deurmekaar oor wat gebeur het, toe hulle die bakkie van die toneel af sien wegjaag.” Die vriend het matige beserings opgedoen en is na die Bloemfontein MediClinic geneem vir verdere behandeling. Die pa en sy seun het geringe beserings opgedoen en het besluit om hul eie dokter te raadpleeg. Enigiemand wat die voorval sien gebeur het word versoek om die polisie op 10111 te skakel.